**Ústredie práce, sociálnych vecí a rodiny**

Úrad práce, sociálnych vecí a rodiny Zvolen

Analýza a prognóza o vývoji trhu práce vo svojom územnom obvode podľa § 13 písm. aa) zákona o službách zamestnanosti a vyhodnotenie uplatňovania aktívnych opatrení na trhu práce v územnom obvode podľa § 13 písm. ah) zákona o službách zamestnanosti

**Regionálny plán zamestnanosti na rok 2022**

1. **Analýza trhu práce** (ďalej len „TP“) **v územnom obvode Úradu práce, sociálnych vecí a rodiny Zvolen** (ďalej len „úrad“)

Zhodnotenie vývoja na trhu práce v roku 2021 v územnom obvode ÚPSVR Zvolen

Vývoj na trhu práce v územnom obvode ÚPSVR Zvolen, ktorý tvoria okresy Zvolen, Detva a Krupina, mal v roku 2021 pozitívny trend a to aj napriek pretrvávajúcej pandemickej situácii. Miera evidovanej nezamestnanosti klesla zo 6,23 % k 31.12.2020 na 5,49 % k 31.12.2021, čo predstavuje pokles o 0,74 percentuálneho bodu. V absolútnom vyjadrení je to pokles o  651 disponibilných uchádzačov o zamestnanie. Pozitívny vývoj v územnom obvode ÚPSVR Zvolen bol zaznamenaný aj v oblasti voľných pracovných miest, keď celkový prítok v roku 2021 dosiahol 4 033 voľných pracovných miest, čo je nárast o 174 voľných pracovných miest oproti roku 2020 a zatiaľ najvyšší počet voľných pracovných miest za posledných 5 rokov. Dôvodom navýšenia voľných pracovných miest v r. 2021 bola skutočnosť, že noví investori aj napriek kríze spôsobenej COVID-19 prijímali nových zamestnancov a to z dôvodu navýšenia objemu výroby. Trh práce sa podarilo oživiť aj vďaka projektom rezortu práce, ktorými sa jednak podarilo udržať existujúce pracovné miesta, ako aj vytvárať nové. Podarilo sa nám znížiť aj počet mladých uchádzačov o zamestnanie do 29 rokov oproti minulému roku z 1 003 uchádzačov na 721 uchádzačov o zamestnanie. V roku 2021 sme zaznamenali taktiež pozitívny trend v oblasti umiestňovania uchádzačov o zamestnanie poberateľov DvHN na trh práce, kde bolo umiestnených 322 uchádzačov o zamestnanie, čo je nárast o 14 uchádzačov o zamestnanie oproti roku 2020.

Stručné zanalyzovanie využívania aktívnych opatrení na trhu práce v roku 2021

|  |  |  |
| --- | --- | --- |
| Názov projektu (nástroja AOTP) | Počet zaradených klientov | Zazáväzkovaný príspevok |
| NP Chyť sa svojej šance | 25 | 115 552,12 |
| NP Podpora zamestnanosti | 428 | 470 691,00 |
| § 53 – Príspevok na dochádzku za prácou | 365 | 160 823,90 |
| § 53a – Príspevok na podporu mobility za prácou | 4 | 6 948, 78 |
| § 53c – Príspevok na presťahovanie za prácou | 3 | 8 000,00 |
| § 32 | 8 | 81,14 |
| NP Zosúladenie rodinného a pracovného života | 3 | 12 857,33 |
| NP Podpora integračných podnikov | 140 | 616 436,14 |
| NP Investičná pomoc pre SP – nenávratná zložka | 1 | 75 672,04 |
| § 59 – Príspevok na činnosť pracovného asistenta | 11 | 77 553,11 |
| Zapojenie nezamestnaných do obnovy kultúrneho dedičstva v roku 2021 (ŠR) | 12 | 46 644,89 |
| § 60 – Príspevok na úhradu prevádzkových nákladov CHD alebo CHP | 134 | 489 111,15 |
| NP Poskytnutie mimoriadnych FP pre zamestnancov poskytovateľov SS a vybraných subjektov SPODaSK za obdobie druhej vlny pandémie | 684 | 436  514,35 |
| NP Podpora udržania zamestnanosti v ZUŠ | 183 | 396 491,21 |
| NP Podpora udržania zamestnanosti v MŠ | 26 | 59 964,27 |
| Prvá pomoc | 3 066 | 9 437 586,11 |
| Kompenzačný projekt – Prvá pomoc | 12 | 29 505,00 |
| NP Projekt na podporu zamestnávania UoZ v odvetví poľnohospodárstva | 1 | 1 043,76 |
| NP Vzdelávanie uchádzačov o zamestnanie – 2 (REPAS+, KOMPAS+) | 129 | 1. 149,81 |

1. **Prognóza vývoja TP - určenie a kvantifikácia hlavných cieľov úradu práce, sociálnych vecí a rodiny (ďalej len „úrad“) pre rok 2022**

* **Miera evidovanej nezamestnanosti** (ďalej len „MEN“)
* Ekonomicky aktívne obyvateľstvo: 62 987
* Disponibilný počet uchádzačov o zamestnanie (ďalej len „UoZ“) k 31. 12. 2021: 3 460
* MEN k 31. 12. 2021: 5,49 %

**Plán ku koncu roka 2022**

* Plánovaný disponibilný počet UoZ k 31. 12. 2022: 3 290
* Plánovaná MEN k 31. 12. 2022: 5,40 %
* **Dlhodobo nezamestnaní UoZ** (ďalej len „DN UoZ“)
* Počet DN UoZ k 31. 12. 2021: 1 807
* Plánovaný počet DN UoZ k 31. 12. 2022: 1 722
* **Mladí do 29 rokov**
* Počet mladých do 29 rokov k 31. 12. 2021: 721
* Plánovaný počet mladých do 29 rokov k 31. 12. 2022: 665

**3. Investori v regióne a hromadné prepúšťanie**

Tvorba nových pracovných miest

V regióne Detva nám nebol avizovaný príchod nových investorov, no pokračuje navyšovanie pracovných miest u strategických investoroch. Príchod nových investorov v predchádzajúcich rokoch mal pre celý región významný hospodársky a sociálny prínos. Investície nadviazali na dlhoročnú tradíciu strojárskej výroby na Podpoľaní a výrazne znížili nezamestnanosť v regióne a v tomto trende pokračujú aj tento rok. Realizácia investícií sa prejavuje aj tvorbou nepriamych pracovných miest u regionálnych dodávateľov.

Automobilová spoločnosť Intercable s. r. o., Kriváň v regióne Detva patrí medzi **strategických investorov***,* v súčasnom období zamestnáva 804 zamestnancov a do konca roka plánuje navýšiť počet zamestnancov o ďalších 100 až 150 zamestnancov.

Spoločnosť ZF Slovakia, a. s*.,* Detva ktorá sa zameriava na výrobu podvozkových komponentov do motorových vozidiel, zamestnáva v súčasnosti 191 zamestnancov a v pláne má ku koncu roka 2022 zamestnávať 242 zamestnancov. Celosvetová strojárenská spoločnosť Punch Precision Detva, s. r. o. v súčasnom období zamestnáva 97 zamestnancov a plánuje postupne navyšovať počty do konca roka 2022 na 150 zamestnancov.

Medzi významných zamestnávateľov v regióne patria aj dlhoročné strojárske spoločnosti a to PPS Group a. s. a Slavia Production Systems a. s., v ktorých nachádzajú uplatnenie hlavne zvárači kovov, obrábači kovov, brusiči kovov, konštruktéri strojných zariadení, strojný zámočníci, nástrojári, CNC frézari, horizontkári NC, ale tiež elektrotechnici a prevádzkoví elektrikári.

V regióne Zvolen nebol aktuálne avizovaný príchod nových investorov. V súčasnosti medzi najvýznamnejších zamestnávateľov v okrese Zvolen patrí spoločnosť Continental Automotive Systems Slovakia, s. r. o., ktorá sa zaraďuje medzi 5 najlepších svetových dodávateľov pre automobilový priemysel (v súčasnosti závod vo Zvolene zamestnáva cca 980 zamestnancov). Nakoľko ide o technologickú spoločnosť orientovanú nielen na výrobu, ale aj na inováciu, svoje uplatnenie tu nájdu nielen montážni pracovníci, ale aj kvalifikovaní odborníci v rôznych oblastiach. Ďalším významným zamestnávateľom sú Železničné opravovne a strojárne Zvolen, a. s., ktoré momentálne navyšujú pracovné miesta v oblasti elektronik, elektromechanik, NC obrábač kovov a mechanik. Spoločnosť KRONOSPAN s. r. o. stále udržuje tradíciu v drevospracujúcom odvetví, kde nachádzajú uplatnenie hlavne drevárski inžinieri, mechanici strojov a operátori vo výrobe. Medzi ďalších významných zamestnávateľov v regióne patria spoločnosti DRU a. s., G.L.S. s. r. o., Mäspoma, spol. s r. o., Nemocnica AGEL Zvolen a. s., DEKONA s. r. o., Zvolenská mliekareň, s. r. o., SAD Zvolen, Vojenské lesy a majetky SR, š. p., ktoré aj napriek nepriaznivej mimoriadnej situácii nehlásili výrazný úbytok pracovných miest a prispeli k stabilite na trhu a v značnej miere aj k znižovaniu nezamestnanosti.

V okrese Krupina je avizovaný príchod nového investora a to spoločnosť LIDL, kde predpokladáme, že budú nahlásené nové pracovné miesta pre niekoľko desiatok zamestnancov.

Spoločnosti WITTUR, s. r. o. a LIND MOBLER SLOVAKIA, s. r. o. sú najvýznamnejší zamestnávatelia v okrese Krupina, ktorí ani počas pandemickej krízy neprepúšťali svojich zamestnancov a stále vytvárajú nové pracovné miesta.

Spoločnosť Brother, s. r. o. patrí medzi jedných z najväčších a najstabilnejších zamestnávateľov v okrese Krupina a momentálne rozširuje svoju prevádzku na dvojzmennú. V súčasnosti zamestnáva 254 zamestnancov.

Vo všetkých troch okresoch sa momentálne začína rozbiehať segment stavebníctva (pomocné práce na stavbách, murári, zvárači, tesári) a segment gastronómie (čašníci, kuchári, pomocné práce do kuchyne).

Vznik nových pracovných miest je do značnej miery ovplyvnený kvalitnými projektmi AOTP a bude úzko previazaný s možnosťami využitia príspevkov a národných projektov v spolupráci s Úradom práce, sociálnych vecí a rodiny. Je potrebné, aby projekty na podporu zamestnanosti zohľadňovali špecifiká regiónu, boli zamerané na dlhodobo nezamestnaných s nízkym vzdelaním, uchádzačov o zamestnanie nad 50 rokov a na zamestnávanie absolventov škôl.

Taktiež je potrebná súčinnosť škôl, zamestnávateľov, vyššieho územného celku a Úradu práce, sociálnych vecí a rodiny s cieľom prípravy mladých ľudí pre potreby trhu práce.

Do budúcna plánujeme naďalej rozvíjať spoluprácu so zamestnávateľmi prostredníctvom osobnej, e-mailovej, či telefonickej komunikácie. Zamestnávateľov budeme informovať o možnosti zrealizovania výberového konania, využívania portálu služby zamestnanosti a o aktuálnych projektoch a programoch.

Stručné zhodnotenie príležitostí a hrozieb

**Príležitosti**:

Voľná kapacita v existujúcich priemyselných parkoch.

Nevyužívané výrobné a skladovacie priestory.

Strategická poloha regiónu v centrálnej časti Slovenska aj Európy.

Vybudovanie rýchlostnej cesty R2 Kriváň - Mýtna - Lučenec.

Železničný uzol Zvolen s prepojením na národnú a medzinárodnú dopravnú sieť.

Možnosť využívania podporných fondov pre rozvoj regiónu.

Využívanie nových technológií a inovácií.

Potenciál regiónu pre rozvoj vidieka, cestovného ruchu, agroturistiky a ekoturizmu.

**Hrozby:**

Znižujúca sa úroveň odborného vzdelávania budúcej pracovnej sily v dôsledku nevykonávania odbornej praxe z dôvodu pandemických opatrení.

Mimoriadna situácia a núdzový stav z dôvodu pandémie COVID 19.

Pretrvávajúci nezáujem o technické vzdelávanie, strojárske a remeselné profesie.

Úbytok kvalifikovanej pracovnej sily z regiónu – automobilky západné Slovensko.

Nedostatok investičného kapitálu a vlastných zdrojov pre rozvoj podnikania.

Nedostatočná propagácia a podpora rozvoja cestovného ruchu a agroturistiky.

Nesúlad kvalifikovanej pracovnej sily s potrebami pracovného trhu.

Nedostatok materiálov a výpadky v zásobovaní.

Nepriaznivý demografický vývoj.

Nedobudovanie dopravnej infraštruktúry.

**Hromadné prepúšťanie**

V období od 1.1.2021 do 31.12.2021  v okresoch  Zvolen, Detva a Krupina nebolo nahlásené  žiadne hromadné prepúšťanie.

Zrealizované bolo jedno hromadné prepúšťanie pre spoločnosť  Letisko Sliač a. s.,

IČO: 36633283 v období od 18.01.2021 do 01.03.2021 s celkovým počtom prepustených zamestnancov 24.

1. **Priority podpory zamestnanosti v územnom obvode úradu pre rok 2022**

* Počet agentov pre voľné pracovné miesta (ďalej len „VPM“): 7
* VPM – počet VPM v roku 2021 (prítok): 4 033
* Predpokladaný počet VPM v roku 2022 (prítok za celý rok): 4 200
* Počet realizovaných výberových konaní (ďalej len „VK“) v roku 2021: 52
* Plánovaný počet VK na rok 2022: 60
* Počet osobných návštev u zamestnávateľov v roku 2021 (vrátane realizovaných stretnutí so zamestnávateľmi na úrade, raňajok so zamestnávateľmi): 353
* Plánovaný počet osobných návštev u zamestnávateľov v roku 2022: 580

**Najväčší zamestnávatelia v územnom obvode ÚPSVR Zvolen**

|  |  |  |  |
| --- | --- | --- | --- |
| **OKRES** | **ZAMESTNÁVATEĽ** | **SK - NACE** | **POČET ZAM.** |
| Krupina | COOP Jednota Krupina, spotrebné družstvo | 47110 | 1 063 |
| Zvolen | Continental Automotive Systems Slovakia s. r. o. | 29320 | 980 |
| Detva | INTERCABLE, s. r. o. | 28290 | 847 |
| Zvolen | Slovenská autobusová doprava Zvolen, a. s. | 49310 | 843 |
| Krupina | LIND MOBLER SLOVAKIA, s. r. o. | 31090 | 824 |
| Zvolen | Nemocnica Agel Zvolen, a. s. | 86100 | 722 |
| Detva | PPS Group, a. s. | 28920 | 698 |
| Zvolen | Technická univerzita vo Zvolene | 85420 | 604 |
| Zvolen | Železničné opravovne a strojárne Zvolen, a. s. | 33170 | 382 |
| Krupina | Wittur s. r. o. | 28220 | 334 |

Priority pre rok 2022

Prioritou úradu na rok 2022 je práca s dlhodobo evidovanými uchádzačmi o zamestnanie (DN UoZ) ako aj zvýšená podpora venovaná mladým UoZ zo skupiny NEET do 29 rokov, zvýšenú pozornosť chceme venovať aj občanom so zdravotným postihnutím. Z pohľadu Úradu práce, sociálnych vecí a rodiny Zvolen bude naďalej potrebné klásť dôraz na zvyšovanie možnosti uplatnenia týchto ohrozených skupín uchádzačov o zamestnanie formou zvyšovania kvalifikácie, využitím služieb odborného poradenstva a v neposlednom rade využitím vhodných nástrojov aktívnych opatrení trhu práce.

1. **Projekty a programy AOTP**

Hlavné aktivity na dosiahnutie stanovených cieľov

Medzi hlavné nástroje práce s DEN, UoZ zo znevýhodnených skupín patria projekty :

* NP Vzdelávanie uchádzačov o zamestnanie – 2. UoZ sa môžu v prípade potreby zmeny kvalifikácie zapojiť do NP Vzdelávanie UoZ – 2. V rámci tohto projektu môžu UoZ počas celého roka absolvovať rekvalifikačné kurzy – REPAS+ alebo kompetenčné kurzy – KOMPAS+ podľa vlastného výberu.
* NP Individualizované poradenstvo pre znevýhodnených UoZ. Cieľom NP IP pre ZUoZ je podpora ZUoZ pri zvyšovaní ich konkurencieschopnosti na trhu práce a zvyšovaní ich zamestnateľnosti prostredníctvom rozvoja tzv. mäkkých faktorov zamestnateľnosti, ktorými sú kompetencie pre integráciu na trh práce/zručnosti pre riadenie vlastnej kariéry.
* NP Nestrať prácu – vzdelávaj sa. Cieľovou skupinou pre národný projekt sú ZoZ v zmysle § 7 zákona o službách zamestnanosti vedení v evidencii úradov. Vzdelávanie v rámci tohto projektu je určené pre ZoZ, ktorí sú v dôsledku technologických a spoločenských zmien ohrození stratou zamestnania alebo ktorí nie sú schopní svojimi doterajšími zručnosťamireagovať naneustále silnejúcitlak na flexibilitu a adaptabilitu subjektov na trhu práce.
* NP „Chyť sa svojej šance“ **opatrenie č. 1 – podpora SZČO** predpokladáme, že v roku 2022 podporíme približne 35 UoZ, **opatrenie č. 2 – podpora mentorovaného zapracovania** **ako súčasť pracovného pomeru znevýhodneného UoZ** predpokladáme, že v roku 2022 prostredníctvom tohto opatrenia podporíme približne 65 UoZ, **opatrenie č. 3, ktoré je zamerané na zmiernenie dopadov vyhlásenej mimoriadnej situácie alebo núdzového stavu v súvislosti s pandémiou COVID -19 na zamestnanosť zvýšením zamestnanosti a znížením nezamestnanosti znevýhodnených UoZ** podporíme v roku 2022 približne 53 UoZ.
* V rámci NP Podpora zamestnanosti predpokladáme, že v roku 2022 podporíme 35 UoZ.
* V rámci NP podpora integračných podnikov predpokladáme, že v roku 2022 podporíme približne 20 klientov.
* V rámci nástroja AOTP § 53g – kompenzačné príspevky integračného podniku predpokladáme , že v roku 2022 podporíme 200 klientov.
* V rámci nástroja AOTP § 60 – príspevok na úhradu prevádzkových nákladov CHD alebo CHP predpokladáme, že v roku 2022 podporíme približne 130 žiadateľov.
* V rámci nástroja AOTP § 59 – Príspevok na činnosť pracovného asistenta, že v roku 2022 podporíme približne 15 žiadateľov.
* V rámci nástroja AOTP § 53 – príspevok na dochádzku za prácou, že v roku 2022 podporíme približne 400 žiadateľov.
* Projekt na podporu udržania pracovných miest, na ktorých sa vykonáva alebo prevádzkuje SZČ v čase vyhlásenia mimoriadnej situácie, núdzového stavu alebo výnimočného stavu a odstránenia ich následkov, do tohto projektu zaradíme približne 170 žiadateľov.
* Zamestnanci odd. AOTP vždy pri podpise dohody, doložení žiadosti o platbu ku všetkým živým dohodám a pri akomkoľvek podávaní informácií zamestnávateľov budú informovať o aktuálnych NP. Zamestnávatelia okrem toho dostanú leták, kde budú spracované všetky podstatné informácie o ponuke ÚPSVR.
* Ďalšie využitie §§ či NP závisí od aktuálne schválených žiadostí o nenávratný finančný príspevok v rámci *Operačného programu Ľudské zdroje* na tento rok. Budú pokračovať osvedčené pracovné stretnutia riadiacich pracovníkov ÚPSVR so starostami obcí a primátormi miest a zamestnávateľmi z daných obcí/miest, kde im budú podávané aktuálne informácie a predstavované možnosti spolupráce.

1. **Stručné zhodnotenie uplatňovania AOTP vo svojom územnom obvode za uplynulý kalendárny rok 2021**

V roku 2021 bolo na implementáciu AOTP v územnom obvode úradu Zvolen čerpaných celkom 38 319 307,14 €, čo je o 15 502 711,96 € viac ako v roku 2020. Tento enormný nárast vyplatených FP bol z dôvodu COVID-19, kde sme vyplácali príspevky v rámci projektu „Prvá pomoc“. Na implementáciu AOTP bez projektu „Prvá pomoc“ bolo v roku 2021 vynaložených 2 557 202, 94 €.

Celkový počet zapojených UoZ resp. iných osôb a zamestnancov v roku 2021 na aktivity AOTP bol 2 040, čo je oproti roku 2020 menej o 361 žiadateľov. Tento stav je spôsobený tým, že zamestnávatelia z dôvodu COVID-19 neprijímali nových zamestnancov do pracovného pomeru. V rámci projektu COVID-19 bolo v roku 2021 podporených 3 066 žiadateľov.